作者:杜甫
標題:春日江村五首
內容:農務村村急，春流岸岸深。乾坤萬裡眼，時序百年心。茅屋還堪賦，桃源自可尋。艱難賤生理，飄泊到如今。迢遞來三蜀，蹉跎有六年。客身逢故舊，發興自林泉。過懶從衣結，頻遊任履穿。藩籬無限景，恣意買江天。種竹交加翠，栽桃爛熳紅。經心石鏡月，到面雪山風。赤管隨王命，銀章付老翁。豈知牙齒落，名玷薦賢中。扶病垂朱紱，歸休步紫苔。郊扉存晚計，幕府愧群材。燕外晴絲卷，鷗邊水葉開。鄰家送魚鱉，問我數能來。群盜哀王粲，中年召賈生。登樓初有作，前席竟為榮。宅入先賢傳，才高處士名。異時懷二子，春日複含情。